МОТИВИ
към проекта на Правилник за изменение и допълнение
на Правилника за устройството и дейността на
Националния военен университет „Васил Левски“

В последните години Националният военен университет „Васил Левски“ (НВУ „В. Левски“) непрекъснато разширява сътрудничеството и се превръща във все по-разпознаваем партньор за национални и чуждестранни висши училища и институции при изпълнение на проекти, финансирани по национални и международни програми в областта на образованието, науката и иновациите. От 2018 г. Университетът е участвал като координатор и партньор в изпълнението на повече от 10 национални и международни проекта, като в настоящия момент в НВУ „В. Левски“ се изпълняват 2 национални и 2 международни проекта. Изпълнението на посочените проекти изисква решаването на редица специфични задачи, за което се предвижда функционално да бъдат вменени за изпълнение от конкретно длъжностно лице на ръководно ниво от Университета.
По тази причина, в проекта на Правилник за изменение и допълнение на ПУД на НВУ „В. Левски“ се предлага да бъде разкрита длъжност „помощник-ректор“ /чл. 26, ал. 2/, по смисъла на чл. 33а на Закона за висшето образование, чиито отговорности пряко ще бъдат свързани с административните и финансови въпроси и въпроси по управление на имуществата на университета, при изпълнение на проекти, финансирани по национални и международни програми.
В Закона за изменение и допълнение на Закона за отбраната и въоръжените сили на Република България (ЗОВСРБ) /ДВ бр. 2 от 5 януари 2024 г./ е предвидена възможност за курсанти, отстранени от обучение поради слаб успех или напуснали по собствено желание, да могат да бъдат възстановени като курсанти, съответно да бъдат приети повторно по ред, определен в правилниците за устройството и дейността на висшите военни училища, като не възстановяват разходите за издръжка и обучение, за периода, в който първоначално са се обучавали /чл. 260а, ал. 2/. В ПУД на НВУ „В. Левски“ посочената възможност не е уредена, за което се предлага конкретна процедура, позволяваща повторното приемане на курсанти отстранени от обучение поради слаб успех или напуснали по собствено желание Университета, от датата на влизането в сила на разпоредбата в ЗОВСРБ.
[bookmark: _Hlk180500989]С Постановление № 348 от 15 октомври 2024 г. на Министерския съвет за изменение и допълнение на Правилника за прилагане на Закона за отбраната и въоръжените сили на Република България (ППЗОВСРБ) е въведена възможност за военнослужещите /чл. 116а, ал. 5/, обучаващи се за придобиване на образователно-квалификационна степен „бакалавър“ в професионално направление „Военно дело“, изпълняващи военна служба по чл. 134, ал. 2, т. 1 и ал. 3, т. 1 от ЗОВСРБ, да имат право да прекъсват обучението си за срока на изпълнението на службата. Съгласно посочените изменения в ППЗОВСРБ, висшите военни училища следва да определят условията и реда за продължаване на обучението на военнослужещите с правилника за устройството и дейността си.
В ПУД на НВУ „В. Левски“ не е предвидена възможност за прекъсване на обучението от военнослужещи при изпълнение на военна служба по чл. 134, ал. 2, т. 1 и ал. 3, т. 1 от ЗОВСРБ и за продължаване на обучението им в Университета след това, за което се предлага нарочна процедура, уреждаща въведеното право в разпоредбата на чл. 116а, ал. 5 от ППЗОВСРБ.
Освен това, в ПУД на НВУ „В. Левски“ не са определени условията и реда за продължаване на обучението на курсанти, при прекъсване поради временна неработоспособност и при бременност, раждане и отглеждане на малко дете до 2-годишна възраст, каквито възможности са предвидени в чл. 80, ал. 1, т. 12 и ал. 2 от горецитирания нормативен акт. По тази причина се предлага разписването на процедура в ПУД на НВУ „В. Левски“, определяща условията и реда за продължаване на обучението от курсанти в Университета, при прекъсване поради временна неработоспособност и при бременност, раждане и отглеждане на малко дете до 2-годишна възраст.
[bookmark: _GoBack]В одитен доклад за извършен одит за съответствие при управлението на публични средства и дейности на НВУ „В. Левски“ за периода от 01.01.2021 г. до 31.12.2022 г. са направени констатации, че в ПУД на Университета не са разписани текстове, с които да се регламентират правомощията и реда за работа на Съвета на настоятелите, съгласно изискванията на чл. 35б и чл. 35в от Закона за висшето образование. По тази причина е необходимо, ПУД на НВУ „В. Левски“ да се преведе в съответствие с изискванията на нормативната уредба, регламентираща правомощията и реда за работа на Съвета на настоятелите към Университета.

